קפריסין היא מדינת אי בים התיכון, שמיקומה הגאוגרפי אסטרטגי הוביל לכך שעמים שונים כבשו אותה לאורך ההיסטוריה. הכובשים השאירו את חותמם בנוף המקומי, שהיום מתבטא בעושר הארכיאולוגי העשיר ויוצא הדופן שהיא מציעה. תיירים רבים נוהים לקפריסין בשל השילוב הייחודי בין אווירה אירופאית מסודרת ליווניות תוססת, ממצאים ארכיאולוגים מדהימים וחופי זהב, מסיבות, טברנות, מלונות הכל-כלול ברמה גבוהה ועוד שלל אוצרות תרבות וטבע.
איה נאפה ממוקמת בדרום-מזרח קפריסין, ואף על פי שהיא ידועה בתור "עיר המסיבות" הקפריסאית, ונחשבת למתחרה הגדולה של איביזה, גם משפחות עם ילדים יהנו מביקור בה. איה נאפה מציעה שלל חופים יפים - עם חולות זהובים ומים צלולים, את פארק המים WaterWorld, הנחשב לאחד הגדולים, המושקעים והמיוחדים בעולם, עם תפאורה בסגנון יוון העתיקה, ועוד אטרקציות רבות.
פאפוס היא עיר חוף ששימשה כבירת קפריסין בתקופה היוונית-רומאית העתיקה. פאפוס נמצאת בחלק הדרום מערבי של קפריסין ונחשבת למקום הולדתה של האלה אפרודיטה. מלבד חופייה היפים, העיר משופעת באתרים היסטוריים מרשימים, לרבות שלל פסיפסים מרהיבים, מהם יהנו גם מבקרים שאינם חובבי ארכיאולוגיה מושבעים. הממצאים הארכיאולוגיים של העיר כה חשובים, שאונסק"ו העניקה לעיר כולה מעמד של אתר מורשת עולמי.
אף על פי שלרנקה בדרך כלל מוכרת בשל נמל התעופה שלה - שמשמש כנמל התעופה הראשי של קפריסין, יש לה עוד הרבה מה להציע למבקריה. החל מאתרים ארכיאולוגיים, חופים, אגם מלח גדול שמשמש כמקום רחצה לציפורי פלמינקו, ואווירת עיר נמל רוויה בטברנות תוססות.